Mugabe verskyn in openbaarZimbabwe se president Robert Mugabe arriveer by die gradeplegtigheid van die Zimbabwe Open University op die buitewyke van Harare (17 November 2017). Foto: AP Photo/Ben Curtis Pres. Robert Mugabe het Vrydag sy eerste openbare verskyning gemaak sedert die Zimbabwiese regering vroeër vandeesweek beheer van dié Afrika-land geneem het. Dit laat vrae ontstaan of die einde van Mugabe se 37 jaar-ampstermyn wel op die kaarte is. Mugabe het ŉ universiteitsgradeplegtigheid in Harare bygewoon. Geklee in ŉ blou en geel akademiese toga en hoed, het die 93-jarige president in ŉ groot houtstoel voor in die saal gesit. Hy is deur luide toejuiging begroet toe hy die seremonie amptelik geopen het. Intussen het die Zimbabwiese weermag gesê hy het vordering gemaak in sy onderhandelinge met Mugabe. “Sedert ons laaste opdatering oor die verwikkelinge in die land, wil ons graag die nasie inlig dat ons aansienlike vordering met ons operasie gemaak het. Ons kan rekenskap gee van sommige van die misdadigers, terwyl ander nog op vrye voet is,” het die weermag Vrydagoggend vroeg in ŉ verklaring gesê. “Ons is tans in gesprek met die hoofbevelvoerder [Mugabe] oor die pad vorentoe en ons sal julle so gou as moontlik inlig oor die uitkoms.” Die weermag het ŉ beroep op ander veiligheidsdienste gedoen om voort te gaan met hul bedrywighede en verpligtinge sonder om die weermag se operasie te belemmer. Die weermag het ook “sekere individue en groepe binne die samelewing” gewaarsku om nie namens die weermag te praat nie. Geen besonderhede is gegee oor die vergadering tussen Mugabe en weermaggenerale, insluitend genl. Constantine Chiwenga, die leier van die oorname, nie.